**ויולט פאר** (באנגלית: **Violet Parr**) היא גיבורת-על בדיונית המופיעה בסרט ההנפשה "משפחת סופר-על" (2004) ובהמשכו, "משפחת סופר-על 2" (2018); ובתם הבכורה של בוב והלן פאר, שנולדה עם היכולת העל-אנושית להפוך את עצמה לבלתי-נראית, כמו גם ליצור שדות כוח ואנרגיה. את דמותה של ויולט מדבבת שרה ואוול, והיא מוצגת כתלמידת חטיבת ביניים ביישנית המשתוקקת להשתלב בין בני גילה, משימה לה מפריעים כוחותיה, לדעתה. במהלך הסרטים, ויולט מתבגרת בהדרגה והופכת בטוחה יותר בעצמה גם כאישה צעירה וגם כגיבורת-על.

דמותה של ויולט נוצרה על ידי הקולנוען בראד בירד, שהחליט להעניק לוויולט את היכולת להפוך לבלתי-נראית מכיוון שלדעתו שכוח-העל הספציפי הזה שיקף כמה מהאתגרים שחוות נערות בגיל ההתבגרות, בהם חוסר ביטחון-עצמי ומגננה-עצמית. בירד בחר ללהק לתפקיד את ואוול לאחר לסיפור אמיתי על אביה שסיפרה במהלך תוכנית הרדיו "This American Life". מכיוון שדמותה של ויולט היה תפקיד הדיבוב הראשון של ואוול; ואוול הזדהתה עם אופייה הביישן והסרקסטי של הדמות, ובנוסף לכך מצאה קווי דמיון בין מערכת יחסיהם של ויולט ובוב לבין מערכת יחסיה עם אביה.

עבור הנפשת שיערה של ויולט, פותחה במיוחד תוכנת הנפשה חדשה, לאחר שהאנימטורים שעבדו על הנפשתה התקשו להנפיש את שיערה, שכן כמות כה רבה של שיער מעולם לא הוצגה בסרט הנפשה ממוחשבת לפני-כן. שערה של ויולט משמש כמוטיב חשוב בהתפתחותה כדמות, וממחיש את העלייה המתמדת בביטחון העצמי שלה כשהיא מפסיקה בהדרגה להשתמש בו על מנת להסתיר את פניה.

דמותה של ויולט זכתה לביקורות חיוביות, ומבקרי הקולנוע שיבחו את התפתחותה במהלך הסרט ואת יחסיה עם שאר הדמויות הסובבות אותה, כמו גם את דיבובה של ואוול. המבקרים גם השוו בין דמותה של ויולט לגיבורת הקומיקס "האישה הבלתי-נראית", להן כוחות-על זהים. בנוסף לכך, דמותה של ויולט זכתה לפופולריות רבה במרצ'נדייז הקשור לסרטים, כולל צעצועים, ספרים ועיבודים למשחקי וידאו.

פיתוח
-----

### יצירה וליהוק

את דמותה של ויולט יצר הקולנוען בראד בירד כ"נערה מתבגרת בת 14 שרק רוצה להיות בלתי נראית". בטיוטות מוקדמות של התסריט, ויולט הוצגה כתינוקת ולא כנערה, מכיוון שבתסריט המקורי, בוב והלן פאר הוצגו כגיבורי-על בדימוס שרק התחילו לנסות לחיות חיים נורמליים בשלב מתקדם של הסרט. את דמותה של ויולט מדבבת הסופרת והשחקנית האמריקאית שרה ואוול, שסיפרה כי התפקיד הוצע לה באופן בלתי צפוי. בזמן שהחלה ללהק את הדמויות הראשיות של הסרט, בירד הקשיב לתוכנית הרדיו הלאומית-ציבורית "This American Life", שבה ואוול משתתפת תדיר. במהלך אחת ההופעות הקבועות של ואוול בתוכנית, בירד שמע אותה מספרת אנקדוטה על כלי נשק שעזרה לאביה, לבנות. בירד היה מעוניין ללהק את ואוול על סמך הדרך בה תיארה את האירוע, והחליט שהיא "מושלמת" לתפקיד. עד שקיבלה את התפקיד, ואוול כבר צברה מוניטין של דחיית תפקידי דיבוב שהוצעו לה, עד לנקודה שבה הסוכן שלה הזהיר את בירד שלא לבזבז את זמנו. עם זאת, ואוול הצהירה שהיא פשוט נמנעה מלעסוק בדיבוב באופן כללי מכיוון שהסתפקה בכתיבה והתעניינה רק בפרויקטי הנפשה אחדים לפני שקיבלה את העבודה ב"משפחת סופר-על".

ויולט מדובבת על ידי הסופרת ואושיית הרדיו שרה ואוול (בתמונה), אותה הבמאי בראד בירד ליהק לאחר ששמע אותה נזכרת באנקדוטה על אביה בתוכנית הרדיו "This American Life". דיבוב דמותה של ויולט היה תפקיד הדיבוב הראשון של ואוול.
האנימטורים הנפישו קטע לא-ערוך והלבישו עליו את מקטע הרדיו העוסק בסיפורה של ואוול על התותח של אביה, שבו מתוארת ויולט נבהלת מאקדח שיורה שוב ושוב בידיה. למרות היסוסה הראשוני לדבב דמות מונפשת לראשונה, ואוול קיבלה את התפקיד לאחר שקיבלה אימייל ממפיק הסרט, והסכימה להשתתף בסרט מכיוון שמצאה שפיקסאר הם "הטובים ביותר במה הם עושים זאת" באופן עקבי, והשוותה זו להצעה מהפוליטיקאי נלסון מנדלה "המבקש את עזרתך להילחם בגזענות". בנוסף, ואוול הייתה מעריצה ותיקה של עבודותיו של בירד כקולנוען. ואוול קיבלה בסופו של דבר את התפקיד על סמך תמונת קונספט יחידה העוסקת בוויולט שנשלחה לה: ציור של ויולט מוקפת בחבריה ללימודים, שכולם נראים מאושרים ומשוחררים חוץ מוויולט עצמה, שבמקום זאת רכונה ומסתתרת מאחוריה שיערה. את הרגע הזה, ואוול סיכמה: "אני יכולה להיות הילדה הזו. אני הייתי הילדה הזו. אני אוהבת את הארכיטיפ הזה של הנערה המתבגרת הקודרת, הביישנית והחכמה."

אוליבר ליטלטון מה-"IndieWire", ציין כי לדעתו ואוול הייתה הבלתי-צפויה ביותר מבין החלטות הליהוק של בירד. על ליהוקה, ואוול הצהירה שכמו ויולט, היא עצמה "קצת חכמה ויש לה גם אבא מוזר עם תחביב מוזר", וציינה כהשראה את הדינמיקה הייחודית בין ויולט לבוב דומה ליחסיה עם אביה, ובמיוחד את השילוב של חיבה, סרקזם ובלבול שגם היא וגם דמותה מרגישות כלפי הוריהם. ואוול פירטה שהיא נוטה להידמות ל"בחורה חכמה" במהלך שיחות עם אביה, וציינה כי ייתכן שלקולה הייתה השפעה על החלטתו של בירד ללהק אותה כנערה מתבגרת. ואוול הודתה שהיא שותפה ל"חוסר היכולת של ויולט להפסיק ללחוץ על הכפתורים של אנשים", תוך שהיא מציינת את נטייתן להביע את דעותיהן לגבי כל נושא נתון ואת יכולותן להפוך מגוון מצבים שונים למביכים.

### דיבוב

שרה ואוול מצאה את תהליך ההקלטה דומה במקצת לעבודה ברדיו, מלבד העובדה שהתהליך דרש יותר עמידה, מחוות גוף ועבודה צמודה עם במאי. הסרט גם דרש מוואוול לסטות מצורת הדיבור האופיינית לה, מכיוון שהאנימציה הייתה רחבה יותר במגוון הרגשות ודרשה יותר "סימני קריאה", ו-ואוול הצהירה כי התהליך דומה יותר למשחק על במה מאשר למשחק קולנועי, משום שכמו הצגת תיאטרון, "אנימציה... דורשת דברים נוספים וגדולים יותר." היא חשפה כי דיבובה של נערה מתבגרת כלל יותר פעולות משחק ממה שציפתה לו מאז ש"חונכה להיות אדם סטואי." עבור הסצנה שבה המטוס מתרסק באוקיינוס, ואוול שתתה ממים בקבוק תוך גרגור, במטרה לדמות דיבור של אדם טובע. ואוול מצאה שתהליך הפקת צלילים לא-מילוליים כמו צחוק, פיהוק וצרחות הוא הקשה ביותר בעבודה, משימה שעבודה ברדיו לא הכינה אותה אליה. במהלך סשן ההקלטה הראשון שלה, השחקנית נאבקה להישמע כאילו זה עתה נפגעה ובכך ביקשה מבירד להכות בזרועה על מנת לעזור לה לשחזר את צליל האגרוף. ואוול הקליטה את הצרחות של דמותה קרוב יותר לקראת סוף הצילומים על מנת לשמור על קולה, כינתה את התהליך "מהנה" וטענה, "אני לא חושבת שצעקתי... במשך 20 שנה בערך, באותו שלב."

ואוול מצאה את ההזדמנות לדבב גיבורת-על "מרגשת" ונימקה כי היא מחשיבה את עצמה כ"יותר סרט מהלך של וודי אלן" בחיים האמיתיים. ואוול גם הודתה שהיא נוטה להישמע "קריקטוריסטית" וצעירה לגילה, והרחיבה כי דיבוב דמותה של ויולט "מובילה לחלק מחוסר הביטחון שלי... כשאתה דואג אתה נשמע כמו קריקטורה ואז מישהו שולח לי הודעה [ששואלת] אם אני רוצה להיות בסרט הנפשה... אני מניחה שאני מי שאני." לדבריו של בירד, ואוול "הצליחה בגדול", על אף שוואוול עצמה טענה שמשחקה דרש הרבה יותר בימוי עקב היותה פחות מנוסה, מתוך אמונה שבירד נמשך ל"אתגר הנוסף שבשחקן חסר מבנה." מפיקת הסרט, ניקול פרדיס גרינדל, הסכימה שוואוול "באמת חשבה כמו שבראד [בירד] רצה שוויולט תחשוב", מה שתורם לכך שהדיאלוגים שלה היו "נקודתיים". למרות הצלחתה, ואוול טוענת שהיא לא שחקנית, ומתעקשת שהיא "תתבאס" אם תידרש לשחק בנוכחות מישהו מלבד בירד והסבירה: "אני סומכת שהוא יצליח למצוא בי משהו או שהוא יוכל לעורר בי משהו, והוא גם יוכל למצוא את הטייק שהוא הטוב ביותר."

בנוסף, ואוול כיכבה בסרט תיעודי על עבודתה בסרט, אשר נכלל כתוספת בונוס בהוצאת ה-DVD של הסרט. במסה מוקלטת, ואוול דנה בהבדלים השונים בין דיבוב גיבורת-על לבין הפיכתה לבובת פעולה בזמן שהיא כתבה על התנקשויות נשיאותיות, כניגוד לשתי הקריירות הנבדלות. בנוסף, האנימטורים הנפישו את ויולט עבור חלק מהדיאלוגים של ואוול מהסרט התיעודי. בירד, שדיבב את דמותה של מעצבת האופנה עדנה מוד, היה השחקן הנוסף היחיד איתו ואוול הקליטה את הדמות בזמן שעבדה על שני הסרטים. לעיתים, הבמאי היה מדבב זמנית את קולותיהם של דמויות אחרות לצורך ההקלטות של ואוול. במהלך עבודתה על "משפחת סופר-על 2" ואוול לא הורשתה לקרוא את כל התסריט בזמן הקלטת הדיאלוגים שלה, והורשתה במקום זאת רק לקרוא את הקטעים בהם ויולט מדברת או מנהלת שיחות עם דמויות אחרות. עד שצפתה בסרט בפעם הראשונה, ואוול התרשמה שקשת העלילה של ויולט בסרט יעסוק בעיקר בכעסה על אביה, עד שחוותה את קשתות העלילה של הדמויות האחרות בסרט. למרות 14 שנים שהפרידו בין הפצות שני הסרטים, ואוול לא מצאה קושי בשיבה לדיבוב הדמות, וציינה שהיא מרגישה "קשורה אליה", לאחר שגילמה אותה במשך כשליש מחייה. נכון לשנת 2022 שני סרטים אלו נותרו סרטי ההנפשה היחידים בהם ואוול לקחה חלק.

### אישיות ועיצוב

בירד תמיד התעניין יותר בפיתוח האישיות של הדמויות הראשיות מאשר בכוחות-העל שלהן. בהתאם לכך, כשהגיע הזמן לקבוע את כוחותיה של משפחת פאר, החליט בירד לשאוב השראה מתפקידיהם של בני משפחה גרעינית טיפוסית, וביסס הן את כוחות-העל והן את אישיותם של בני משפחת פאר על בסיס ארכיטיפים מסורתיים אלו. כשהוא תיאר את ויולט כ"מתבגרת טיפוסית... שלא נוח לה בעורה" שנמצאת "במקום המורכב הזה שבין ילד למבוגר", חש בירד שאי-נראות תהיה הכוח המתאים ביותר לבת המתבגרת היחידה של משפחת פאר. בעודו מתאר אותה כאישה צעירה שהייתה מעדיפה בהרבה שאנשים אחרים יימנעו מלהסתכל עליה, בירד פירט שחלק מהבנות בגיל ההתבגרות נוטות להרגיש חוסר ביטחון ומגננה-עצמית, ובכך נתן לה את היכולות להפוך לבלתי-נראית וליצור שדות כוח ואנרגיה. על פי ואוול, כוחותיה של ויולט, בדומה לשאר בני משפחתה, "מייצגים פסיכולוגית את מי שהיא; נערה מתבגרת שמשוועת להישאר מוסתרת ומוגנת". השחקנית תיארה אותה כאישה צעירה "כלואה בין ילדות לבגרות, בין ביטחון עצמי לחוסר ביטחון" כמו בני נוער רבים. בירד ביקש לאזן בין המרכיבים ההרפתקניים ל"נורמליים" בחיי המשפחה, והסביר שהקהל יעריך ויתייחס לרגעים שבהם ויולט משתמשת בכוחותיה במקרה שהיא מרגישה מושפלת. המלחין מייקל ג'אקינו פיתח עבור ויולט נעימה שאותה הוא תיאר כ"מסתורית".

על אף שהסרטים מתרחשים במהלך שנות ה-50 וה-60, אחראית ההצללה האמנותית, ברין אימג'יר, בחרה לשלב סגנון מודרני יותר במלתחתה של ויולט, הכולל חצאיות פופי וחולצות צמודות שצעירות לבשו לרוב בתקופה זו, מתוך תחושה שמלתחה זו תתאים לדמות בשל אישיותה הביישנית והמסוגרת ותסרוקתה. עם זאת, האנימטורים הודו שהשתמשו באופנה של אמצע המאה "כנקודת זינוק", ועיצבו בכוונה את הבגדים של ויולט כך שיהיו יותר רחבים למראה עם ערכת צבעים "מאוד רוויה", תוך שילוב מגוון של ג'ינס, נעלי ספורט וסוודרים בתלבושותיה, על מנת להחמיא לאישיותה המרדנית. יתר על כן, רוב בגדיה של הדמות במהלך הסרט הראשון הם וריאציות של הצבע הסגול, מה שרומז לשמה. ויולט לבושה בחולצה ורודה לקראת סוף הסרט במטרה להדגים שכעת היא "הרבה יותר פתוחה – כאילו היא פורחת בתור נערה". בעבודה על סרט ההמשך, מורכבותם הגוברת של שדות הכוח של ויולט דרשה מהאנימטורים ליצור אפקטים חדשים; על אף שנשארו דומים ויזואלית לסרט הראשון. על פי מפקח האפקטים ביל וטרל, ויולט "יכלה לעשות יותר עם שדות הכוח שלה, אז היינו צריכים להבין איך זה משנה את המראה של שדות הכוח שלה", כולל אפקטים קוליים וסטטיים כשהם באים במגע עם עצמים אחרים

### הנפשת השיער

הפקת "משפחת סופר-על" דרשה שימוש בטכנולוגיית מחשבים שהייתה מתקדמת במיוחד לתקופתה, ושחלקן עדיין לא "נלמדו" על ידי מחשבים. נעשה שימוש במחשבים על מנת לדמות את תנועות השיער ולקבוע היכן יש צורך להציב שיער על הדמויות המתאימות לאורך הסרט. תהליך זה היה חדש ותואר כ"גוזל זמן" בזמנו, ועבורו פותחו ויושמו תוכניות וגישות חדשות במטרה לסייע לאנימטורים בהנפשת שיערה של ויולט. מכיוון שחומרים אורגניים עדיין נחשבים לקבוצת האובייקטים המאתגרת ביותר להנפשה בהנפשה ממוחשבת, תהליך הנפשת שערה של ויולט היה הקשה ביותר עמו נאלצו האנימטורים להתמודד. על אף שדגמים מוקטנים של ויולט ושאר הדמויות הראשיות של הסרט פוסלו לראשונה בחימר על ידי האמן קנט מלטון, האנימטורים התקשו בתחילה לשחזר את הפרשנות המפורטת מאוד של מלטון לשיערה של ויולט. לדבריו של המפקח על הדמיית שיער ובדים, מארק הן, שערה של ויולט נשאר "פרויקט מחקר לא פתור" במהלך חלק גדול מהפקת הסרט בשל החומר ממנו היה עשוי ואורכו, שמעולם לא הוצגו בסרט הנפשה ממוחשב קודם לכן.

למשך רוב הפקת הסרט, דמותה המונפשת של ויולט הייתה קירחת לחלוטין. המפיק ג'ון ווקר התחנן לעיתים קרובות בפני האנימטורים לתת לדמות שיער כלשהו, שאליו יוכלו להגיב, בטענה ש"השיער עדיין תאורטי"; עם זאת, ויולט נשארה קירחת עד לשלבי ההפקה האחרונים של הסרט. עובדה זו השפיעה גם על ואוול, שנאלצה לצפות בראשה הקירח של דמותה במשך רוב תהליך ההקלטה שלה. המנהל הטכני, ריק סייר, הסביר שהאתגרים שעסקו בשיערה של ויולט היו נעוצים בעובדה שאין לה "סגנון שיער קבוע"; השיער שלה מאמץ כל הזמן צורות חדשות תוך כדי אינטראקציה עם חפצים אחרים, כולל קווצות אחרות של שיערה, או גופה. למרות האתגרים, יוצרי הסרט עמדו בפיתוי להעניק לדמות תסרוקת קצרה יותר, והתעקשו לשמור על שיערה של ויולט ארוך מכיוון שאורכו משחק תפקיד בלתי-נפרד בהתפתחותה כדמות. ויולט היא גם בת המשפחה היחידה שלה שיער כחלחל-שחור; לאביה, לאמה ולאחיה הצעיר יש שיער בלונדיני וחום. בירד הסביר שצבע שיערה של ויולט הוא כתוצאה מגן רצסיבי.

על שיערה של ויולט האנימטורים נאלצו לעבוד כחצי שנה עד שהגיעו לתוצאה המושלמת. האנימטורים עיצבו עבור הדמות חמש תסרוקות שונות לשימוש במהלך רגעים שונים בסרט, אשר שונו והותאמו בהתאם לנסיבות ולתנאי סביבה שונים כגון גשם, רוח והשפעות אפס הכבידה של שדות הכוח שלה. בסופו של דבר, הנפשת שערה של ויולט הפך לאחד ההישגים הגדולים ביותר של הסרט, וסייר ציין כי מאז חלה "התקדמות משמעותית בהצגת השיער שזז בצורה אמינה תוך שמירה על מראהו הסגנוני... אף אחד מעולם לא הנפיש שיער ממוחשב מהסוג הזה לפני הסרט." הקושי סביב הנפשת שיערה של ויולט השפיע בסופו של דבר על תסרוקתה של מיראז', שהייתה במקור ארוכה, עד שסייר התחנן בפני יוצרי הסרט לאמץ וריאציה קצרה ו"מגניבה" יותר בגלל כמות הזמן ומאמץ שכבר הושקע בעיצוב שיערה של ויולט. בשל ההתקדמות הטכנולוגית שעברה ההנפשה הממוחשבת מאז עליית הסרט המקורי לאקרנים, במהלך העבודה על סרט ההמשך יכלו האנימטורים לחזור ולשחזר את העיצוב המורכב והמקורי יותר של מלטון עבור שיערה של ויולט, ש"זרם הרבה יותר בחופשיות". עם זאת, למרות הישגים הללו, מפקחת הסימולציה, טיפאני אריקסון קלון, הודתה כי הנפשת שיערה של הדמות נותרה מאתגרת במיוחד בשל דרישתה להיות "משיי וחלק" אך בה בעת נתונה ל"שבירה מסוימת" במהלך קטעי פעולה, בשילוב עם העובדה שלוויולט יש ראש גדול יותר ביחס לממדי גופה, כלומר ש"לשיערה יש מעט מאוד מנוחה" כשהיא זזה. לדברי במאי הארט של הדמויות, מאט נולטה, יוצרי הסרט הסכימו ששיערה של ויולט יוצג בצורה יותר פרועה ושחוקה על מנת להדגיש "שהיא לא מפחדת יותר."

אפיון ותמות
-----------

### חוסר ביטחון, מופנמות וסרקזם

במקור, ויולט מתוארת כילדה ביישנית ומסוגרת חברתית, והיא מתקשה להשתלב בין בני גילה ולכן מעדיפה "להיעלם". לדברי אליסה וילקינסון מ"רולינג סטון", כמיהתה של הדמות "להסתתר מוכרת למעשה לכל מי שהיה אי-פעם נער מביך חברתית". מבקר הקולנוע רוג'ר אברט הבחין שלחיי גיבור-העל משקל מדי פעם עבור ויולט; היא משתוקקת להיות נורמלית כמו בני גילה למרות העובדה שהיא לא, ומתקשה עם העובדה שאחיה הצעיר, ג'ק-ג'ק, הוא בן המשפחה ה"נורמלי" היחיד, שכן התינוק טרם הפגין סימנים לכוחות-על. לאורך הסרט, לוויולט נטייה להסתתר מאחורי שיערה השחור והארוך, והיא לובשת צבעים כהים, המייצגים את העובדה שהיא יכולה להיות דמות מצוברחת במיוחד. חלק מהמבקרים תיארו את מראה של ויולט כ"גותי". עם זאת, עם עלילת הסרט, ביטחונה של ויולט הן בעצמה והן ביכולותיה גדלים, והתפתחות זו מובעת באמצעות שיערה שנאסף מאחורי אוזניה ובאמצעות קשת לשיער, ומלתחה צבעונית יותר. גרינדל הסבירה שהדמות הצליחה "להשתנות בסוף הסרט הראשון" עד כדי כך שהיא מסוגלת לבקש מאביר חלומותיה לצאת לדייט, מה שהיא מייחסת חלקית להתפתחות האמונה בעצמה כתוצאה מהלחימה בפשע לצד משפחתה. על פי עלילות הסרטים, ויולט היא בת 14, שוקלת כ-41 ק"ג וגובהה עומד על 160 סנטימטרים.

על פי תיאור הדמות הרשמי של הדמות בהודעות לעיתונות עבור "משפחת סופר-על 2", ויולט היא מביכה חברתית, בוטה, סרקסטית, אינטליגנטית ומאופקת, בעוד שהאתר של פיקסאר מתאר אותה כ"נערה טיפוסית ביישנית וחסרת ביטחון שנתקעה בצומת הדרכים בין ילדה לאישה." מחברת הספר "Maiden USA: Girl Icons Come of Age", קתלין סוויני, כינתה את הדמות "ויולט המכונסת". באופן דומה, ג'יימס ברדינלי מ-"ReelViews" העיר כי ויולט "נכנסה לשלב המטורף הזה של החיים בו לא נוח לה בעורה-שלה." ג'ון קונדרט-גיבס, מחבר הספר "Action!: Acting Lessons for CG Animators", תיאר את דמותה כ"דמות ורבלית", והעיר כי קשת עלילתה הראשית של ויולט סובבת סביב המעבר "מהיותה בלתי-נראית לגלויה לאחרים." אוליבר ליטלטון מ-"IndieWire" ציין כי לוויולט יש יותר במשותף עם דמותה של השחקנית ת'ורה ברץ' בסרט "העולם שבפנים" (2001) מאשר לרוב הנערות המתבגרות. לאחר שנמסר כי בירד ניגש לעצב את הדמויות מתוך גישה "פחות חמודה" ויותר נועזת מדמויותיהם קודמות של פיקסאר, ג'ף אוטו מ-"IGN" השווה את דמותה של ויולט לדמותה של המתבגרת הגותית לידיה דיץ מהסרט "ביטלג'וס" (1988).

עם הפצת הסרט ב"משפחת סופר-על 2", טוד מקארתי מ"הוליווד ריפורטר" ציין כי ויולט החלה "לפרוש את כנפיה". עם זאת, טען מקארתי כי היא עוד נותרה נערה מתבגרת ש"בכוחה להפוך את עצמה לבלתי-נראית (אם כי לא לגרום לילד שהיא מאוהבת בו לראות אותה)", שמתמודדת עם שיברון הלב הראשון שלה, שאליו היא מגיבה בדיכאון קלאסי הכולל צריכת גלידה והשלכת בגדיה. עוד צוין כי לעיתים, ויולט יכולה להיות כל כך מודאגת ממאבקיה האישיים עד כדי שהיא לא מבחינה בחלק מהמצבים המשפיעים על שאר בני משפחתה, על אף חשיבות המשפחה בעיניה. ואוול ציינה כי מצבי רוחה של ויולט נחקרים הרבה יותר לעומק בסרט ההמשך, בו היא בוכה וצועקת מתוך רוגז ותשוקה, והעירה כי מדובר בדמות שהיא "מתבגרת הורמונלית." ואוול ציינה כי דמותה "יכולה להיות מצחיקה" לעיתים, "אבל להומור שלה יש סרקזם מסוים... יש לה נטייה להגיב קצת יותר מדי בכנות על כל תרחיש נתון... לטוב ולרע, אם היא חושבת את זה, היא אומרת את זה", ותיארה את ויולט כבלתי מסוגלת לסנן "מחשבות לא נעימות." על פי התר מייסון מ-"Syfy Wire", תפקידה של ויולט בסרט ההמשך הוא "לשבור את המתח ולהחזיר את גיבורי-העל למציאות" בכך שהיא אומרת "את מה שכולם חושבים".

בדומה לאחיה, דאש, היא מרבה להתנגד להתעקשותה של אמה על הימנעותה של המשפחה מלהשתמש בכוחותיה בניסיון לחיות כמו "משפחה נורמלית". בנוסף לכך, מוצגת אי-אהבתה של ויולט לכוחותיה, בניגוד לאהבתו של דאש למהירות-העל בה ניחן, דבר המוביל להתקוטטות ללא הרף בין האחים על ההבדלים ביניהם.

### כוחות ויכולות

ויולט נולדה עם היכולות העל-אנושיות להפוך את עצמה לבלתי-נראית וליצור שדות כוח. כוחותיה משקפים את אישיותה של נערה מתבגרת שאינה אוהבת תשומת לב ומעדיף להימנע מעיני החברה, כמו גם את אופייה המבודד. לפי מבקר הקולנוע איי. או. סקוט מהניו יורק טיימס, כוחותיה של ויולט "משמשים בעיקר כמטאפורות לביישנותה ולניתוקה מהחברה." מספר מבקרים הסכימו על כך שיכולותיה של ויולט דומות לרצונותיהן של רוב הנערות. ואוול עצמה הסבירה שכוחותיה של דמותה "משקפים מדי פעם רצונות של מתבגרת להגן על עצמה, לחסום את העולם ולהימנע מחקירות או פיקוח." במהלך הסרטים, ויולט משתמשת בכוחותיה הן במהלך הקרב והן על מנת להסתתר במצבים לא נוחים, כמו היתקלות בטוני ריידינג'ר, חבר לספסל הלימודים שבו היא מאוהבת. התנהגות זו מבססת את הדמות כמנודה חברתית. ג'וש בל מ"לאס וגאס ויקלי" העיר כי אי-הנראות של ויולט הוא ה"ביטוי הפיזי של השפעות לחץ חברתי."

לאורך עלילת הסרט הראשון, ויולט לומדת לשלוט בכוחותיה. הערכתה העצמית הנמוכה של ויולט מתבטאת בשימוש בכוחות-העל שלה עד לנקודה שבה היא נאבקת ליצור שדה כוח גדול מספיק כדי להגן על המטוס מטילים תחת לחציה של אמה. קונדרט-גיבס מייחס את חוסר כשירותה של ויולט לחוסר אנרגיה, שלדעתו בא לידי ביטוי גם בשערה החלק והשטוח וביציבתה הרפויה. עם זאת, סוויני טוענת שחוסר יכולתה של ויולט לזמן פתאום שדה כוח בסדר גודל כזה נובע מהעובדה שהיא עדיין לא רגילה לכוחותיה, שהשימוש בהם נמנע מזה זמן רב קודם לכן. לאחר שהצילה את עצמה ואת ילדיה, הלן מתנצלת בפני ויולט על שלחצה עליה לבצע הישג כה גדול, אך במקביל מזהירה את ויולט שהיא לא יכולה להרשות לעצמה יותר לפקפק ביכולותיה, ומבטיחה לה שיש לה פוטנציאל חבוי ו"כשיגיע הזמן תדעי מה לעשות. זה בדם שלך." לדעת "IGN", נאומה של הלן כמעצים-נשית, בעוד שוואוול החשיבה את הסצנה בה ויולט עוטה עליה מסכה ובאמת "הופכת לגיבורה" בפעם הראשונה כרגע "דרמטי", וציינה שברגע זה הדמות מתפתחת באופן משמעותי "מבחינת גילוי ופיתוח כוחותיה", ובסופו של דבר לומדת לאמץ את יכולותיה. לפי סוויני, ויולט הופכת מ"ויולט המכונסת" ל"אולטרה-ויולט" עד לסוף הסרט. מבקרת הקולנוע של "Salon", סטפני זכרק, סברה כי ויולט אט אט "מגלה שכאשר היא באמת מנסה, היא יכולה לבנות בועה של שדה כוח שמגינה על כל משפחתה". מארי נס מ-"Tor.com" ציינה כי הדרך בה ויולט מקבלת באופן הדרגתי את כוחותיה מחזקת את העובדה כי "האושר מגיע רק לאחר שאנשים מאמצים את היוצא-דופן בהם". ואוול ציינה כי בעקבות סרט ההמשך, ויולט הפכה למיומנת ובטוחה עד לנקודה שבה היא מתחילה ליהנות מכוחותיה, "אז כשהסרט החדש מתחיל, היא רוצה יותר. היא רוצה להשתמש בכוחותיה. היא רוצה להיות שם בחוץ", ובסופו של דבר היא אינה מסוגלת לעמוד בפיתוי להילחם בפשע לצד משפחתה.

ויולט יכולה להשתמש בכוח האי-נראות שלה כדי להפוך את עצמה לבלתי נראית לחלוטין או חלקית כרצונה. מייק וורד, מ"ריצ'מונד טיימס-דיספאץ'" התלוצץ על כך שהדמות מסוגלת להיעלם מהר יותר מהקמפיין הקצר לנשיאות של הפוליטיקאי ג'ון קרי משנת 2004. שדות הכוח של ויולט מורכבים מאנרגיה נפשית, ולעיתים מפגינים השפעה אנטי-גרביטציונית על העצמים שהם מקיפים. בנוסף, ביכולתה של ויולט להשתמש בהם על מנת להקיף בהם גם את עצמה וגם את כל מי שהיא מוכנה להגן עליו. תוך שיפור יכולותיה במהלך הסרטים, מיומנותה של ויולט מתחדדת עד לנקודה שבה היא יכולה לבצע הישגים משמעותיים יותר, כמו תמרונם ועיצובם של שדות הכוח על מנת ליצור אפקטים שונים. וילקינסון ציינה כי לדעתה ויולט היא המוכשרת ביותר במשפחתה. במאמר עבור "Hypable", אהרון לוק הסכים שדמותה של ויולט "מרגישה כמו בת המשפחה בעלת הפוטנציאל הרבה ביותר", במיוחד בסרט ההמשך. עם זאת, צוין כי כוח כבד במיוחד עלול לגרום לשדות הכוח שלה להתנגש בה בעת הפגיעה ולהתפוגג, ולהשאיר אותה פגיעה להתקפות. על פי "Ottawa Life Magazine", ויולט משתמשת בשדות הכוח שלה לעיתים קרובות יותר מאשר באי-נראותה, זאת על אף ששני הכוחות הוכחו כשימושיים; בנוסף, ויולט נחשבת לאינטלקטואלית ביותר.

כוחותיה של ויולט דומים מאוד לאלו של סוזן סטורם-ריצ'רדס / האישה הבלתי-נראית, גיבורת-על מבית מארוול קומיקס וחברה מייסדת בצוות גיבורי-העל "ארבעת המופלאים"; ומעריצי הסרט זיהו במהירות קווי דמיון בין שתי הדמויות כאשר הסרט הראשון עלה לאקרנים בשנת 2004. במאמר עבור "IGN", כתב היסטוריון הקומיקס פיטר סנדרסון כי כוחותיה של ויולט היוו סמן אמיתי להשפעת "ארבעת המופלאים" על "משפחת סופר-על". בדומה לגיבורי-על קלאסיים של מארוול קומיקס, הדמות מתרשמת שכוחותיה עושים אותה שונה מרוב האנשים, ומחשיבה את עצמה כאאוטסיידרית כתוצאה מכך. לדברי אריק ליכטנפלד, מחבר הספרים "Action Speaks Louder: Violence, Spectacle" ו-American" Action Movie", לוויולט גם היכולת לתמרן את האנרגיה המופקת משדות הכוח שלה, בדומה ליכולתה של האישה הבלתי-נראית.

הופעותיה בזיכיון
----------------

### סרטים

ויולט מופיעה לראשונה בסרט "משפחת סופר-על" (2004), בתור בתם הבכורה של בוב והלן פאר, זוג גיבורי-על בדימוס המוכרים כ**מר סופר-על** ו**נערת הגומי**, וכאחותם הגדולה של דאש וג'ק-ג'ק; הלומדת בחטיבת ביניים ולה היכולת להפוך לבלתי-נראית וליצור שדות כוח. ויולט היא ביישנית וחסרת ביטחון, המעדיפה להיות מתבגרת "רגילה", על אף קשייה להשתלב בין בני גילה. לאחר שהלן נוטלת מחדש את זהותה של נערת הגומי בחיפוש אחר בוב, ויולט מתגנבת יחד עם דאש למטוס שאמם מטיסה לעבר האי הפרטי של סינדרום; כאשר המטוס מותקף על ידי הטילים של סינדרום, ויולט לא מצליחה ליצור שדה כוח גדול מספיק על מנת להגן על נוסעיו; המטוס מופל והמשפחה נתקעת באי. הלן משאירה את ויולט ודאש מוסתרים במערה, ומעודדת את ויולט להשתמש בכוחותיה בכל פעם שיידרש ממנה. בסופו של דבר, ויולט ודאש נרדפים על ידי חייליו של סינדרום, מה שמאלץ אותה להשתמש בכוחותיה במטרה להגן על עצמה ועל אחיה בפעם הראשונה; ומתחילה לממש את מלוא הפוטנציאל שלה תוך שאיפה לשלוט ביכולותיה, שאותן דיכאה קודם לכן. ויולט עוזרת למשפחתה להימלט מהמאורה של סינדרום, תוך שימוש בשדה כוח על מנת להפריע לשדות האלקטרומגנטיים שכלואים אותם, לפני שהמשפחה חוזרת למטרוויל על מנת להביס את האומנידרואיד של סינדרום. ברגע שג'ק-ג'ק נחלץ מסינדרום, ויולט משתמשת בשדה כוח במטרה להגן על משפחתה מפני חלקי המטוס ההרוס של סינדרום. במהלך תחרות הספורט של דאש, ויולט סוף סוף אוזרת אומץ להזמין את טוני לדייט.

בסרט ההמשך, "משפחת סופר-על 2" (2018), ויולט זוכה לזמן מסך רב יותר, וקשת עלילתה עוסק במאבקיה להיות נערה מתבגרת וגיבורת-על בו זמנית. זמן קצר לאחר שוויולט וטוני הסכימו לצאת לדייט הראשון שלהם; טוני עדה למאבקם של ויולט ומשפחתה בכורה, ומגלה שוויולט היא גיבורת-על כאשר היא מסירה את המסכה שלה בנוכחותו, מה שמניע אותו לברוח. ויולט מגינה על משפחתה מפני הכורה על ידי יצירת שדה הכוח החזק ביותר שלה עד כה. על אף שהביסו את הנבל, גיבורי-העל נשארים בלתי-חוקיים, ונאסר על משפחת פאר להשתמש בכוחותיהם, מה שמתסכל את ויולט. הסוכן הממשלתי ריק דיקר מוחק את זיכרונותיו של טוני מהאירוע ואיתם, בשוגג, את זיכרונותיו מוויולט. לאחר שהלן, שגויסה על ידי זוג יזמים במטרה לתקן את התדמית הציבורית של גיבורי-העל, משאירה את ויולט ואחיה באחריותו של בוב, שמאותגר על ידי ויולט, שמתמרמרת מהעובדה שדיקר מחק את זיכרונותיו של טוני ממנה עד לנקודה שבה היא "מוותרת" על מורשת גיבורי-העל שלה. בסופו של דבר, ויולט מציעה לבוב עזרה כשהיא מבינה עד כמה מאמץ הוא משקיע כעקר בית. בנקודת השיא של הסרט, ויולט עוזרת להציל את הוריה ואת פרוזון משליטתו של "משעבד המסך", ואף הוגה תוכנית להרחיק את היאכטה ממסלולו ההרסני לכיוון העיר. בסוף הסרט, ויולט מציגה את עצמה מחדש בפני טוני. בדיוק כשהשניים עומדים להתחיל את הדייט הראשון שלהם, ויולט מבקשת לדחות אותו כדי שתוכל לעזור למשפחתה להילחם בפושעים במקום זאת, ומבטיחה לטוני לחזור אליו שוב לאחר מכן.

### מרצ'נדייז

את דמותה של ויולט שבה לדבב ואוול במרצ'נדייז נלווים לשני הסרטים, הכוללים בין היתר צעצועים ווקאליים וטלפונים סלולריים לילדים.

### משחקי וידאו

אחד ממשחקי הווידאו בהם מופיעה דמותה של ויולט הוא משחק הווידאו המבוסס על עלילת הסרט משנת 2004, שהופץ לצורך קידומו. במשחק, דמותה של ויולט מופיעה בעיקר במשימות התגנבות, תוך שימוש באי-הנראות שלה על מנת לחלוף על פני שומרים ואויבים מבלי להיתפס. עם זאת, אי-הנראות של הדמות מוגבל על ידי מד הכוח שלה, שעלול להתרוקן במהירות על ידי שימוש מוגבר בכוחותיה. ברמות מאוחרות יותר, השחקנים יכולים לשלב את כוחותיהם של ויולט ודאש על מנת ליצור את כדור-העל, שבו ויולט מקיפה גם את עצמה וגם את דאש באמצעות שדה כוח, ודאש רץ בתוכו כדי להניע אותו. בפלטפורמות מסוימות, ויולט אף מסוגלת להשתמש בשדות כוח על מנת להשפיע על חפצים בסביבתה. בביקורת שלילית, אלכס נבארו מ-"GameSpot" תיאר את השלבים בהשתתפותה של ויולט כ"גרועים ביותר שיש למשחק להציע" בגלל מגבלות זמן שמגבילות את אי-הנראות שלה, מה שהופך את זה ל"קשה לאומדן מתי שומר יבחין או לא יבחין בך". בביקורת דומה, פטריק גאראט מ-"Eurogamer" כתב שלילדים צעירים יותר יהיה קשה יותר לשחק בדמותה של ויולט בגלל נטיית כוחה של הדמות להיגמר במהירות, מה שמגביל את יכולתה, ובדומה לו, דיוק פריס מ-"Game Revolution" מצא את רמות ההתגנבות של הדמות "חלשות במיוחד". המשחק "The Incredibles: When Danger Calls" ‏(2004) כולל 10 מיני-משחקים הסובבים סביב ויולט ושאר בני משפחתה, במיוחד תוך שימוש בכוחותיה של ויולט במטרה להימנע ממצבים קשים. הדמויות משוחקות לראשונה כשהן בזהויותיהן הסודיות לפני שהשחקנים פותחים רמות שבהן ניתן לשחק בהן בתור האלטר-אגו שלהם.

דמותה של ויולט ניתנת למשחק במשחק הווידאו "Kinect Rush: A Disney Pixar Adventure" ‏(2012), ובמשחק "דיסני אינפיניטי" (2013). ויולט מופיעה כדמות שניתן לשחק לצד משפחתה ב"לגו משפחת סופר-על" (2018), בו ניתן להשתמש בשדות הכוח שלה על מנת ליירט מערכות אבטחת לייזר. ואף על מנת להתגבר על מכשולים, כמו ריחוף מעל חומרים רעילים.

### קומיקס וספרים

בשנת 2004 הוציאה לאור "דארק הורס קומיקס" מיני-סדרת קומיקס בת ארבעה גיליונות, על בסיס עלילת הסרט, שנכתבה על ידי הבמאי בראד בירד ופול אלדן, ואוירה על ידי ריקרדו רואיז ורמון ק. פרז. ארבעת הגיליונות אוגדו באוגדון שיצא לאור בשנת 2005.

בתחילת 2009, "אולפני בום!" הוציאה לאור מיני-סדרת קומיקס בת ארבעה גיליונות בשם "The Incredibles: Family Matters", מאת הסופר מארק וייד והאמן מרסיו טקארה. בהמשך אותה שנה, "אולפני בום!" הציגה לראשונה קומיקס חודשי, שעל כתיבתו היה אמון וייד לצד לנדרי ווקר. אמנים שונים איירו את הקומיקס במהלך ריצתו בת ה-15 גיליונות, שנאגדה בארבעה כרכים מסחריים. הסדרה מחזיקה בדירוג של 8.0 מתוך 10 באתר הביקורות "Comic Book Round Up".

בשנת 2004 יצא לאור ספר ילדים המבוסס על הסרט בשם "The Incredibles: Violet's Incredible Diary", שנכתב על ידי סופר הילדים ריצ'רד דונגוורת'. הספר עוקב אחר עלילת הסרט, אם כי נכתב מנקודת המבט של ויולט בפורמט של יומן אישי.

ביקורות
-------

### תגובת הקהל

דמותה של ויולט זכתה לביקורות חיוביות ממבקרי קולנוע. ג'ניפר פריי מ"וושינגטון פוסט" תיארה את ויולט כ"מוכרת מיידית בתור הנערה המתבגרת שמחפשת את הנער החמוד, רבה עם אחיה הקטן וכל כך לא בטוחה בעצמה". בנוסף להבעת הערכה על החלטתה של פיקסאר ללהק את ואוול הפחות מוכרת, ג'ושוע טיילר מ-"CinemaBlend" ציין כי ויולט היא "הדמות האהובה" עליו בסרט, ושיבחה את "הרגעים... כשהיא מתחילה לקבל את מי שהיא." בעודה משבחת את העומק שניתן לדמויות בסרט, ג'וליה עמנואל מ-"Hollywood.com" ציינה שבאמצעות ויולט, הקהל "מבין עד כמה מביך וחסר ביטחון להיות נער יכול להיות, אפילו ללא תוספת של כוחות-על." אייברהם ריזמן מ-"Vulture" שיבח את ביצועיה של ואוול. בנוסף לשבחים על ביצועיה של ואוול, קרלה מאייר מ"סן פרנסיסקו כרוניקל" כתבה כי דמותה בסופו של דבר "מתגלה כבת המשפחה הסימפתי ביותר". בסקירה רטרוספקטיבית, ג'ונתן דורנבוש מ-"IGN" ציטט את "תחושת הבידוד והאי-הבנה של ויולט" בין הסיבות העיקריות לכך ש"משפחת סופר-על" נותר "סרט בעל קשר רגשי עמוק ומתמשך" ו"אחד הטובים של פיקסאר".

ז'רמן לוסייר מ-"io9", תפס את דמותה של ויולט כ"אחד החלקים הטובים ביותר ב'משפחת סופר-על 2'", וכתב כי "המסע שלה במהלך גיל ההתבגרות לא רק נותן לה קשת גדולה, אלא גם כמה רגעים מצחיקים ומביכים באמת." בארי הרץ מ"גלוב אנד מייל" מצאה את העיצוב וההנפשה של ויולט מרשימים במיוחד, והשווה את הסצנה שבה היא מייבשת את שערה ל"הצצה לעתיד ההנפשה, שבו האמיתי והלא אמיתי משתלבים זה בזה." לדברי פטרישיה פואנטס מ-"CNET", תפקידה של ויולט בסרט היה להעצים נערות מתבגרות, והיא שיבחה את ההחלטה של הדמות להציג את עצמה מחדש בפני טוני ובסופו של דבר לבחור להילחם בפשע על פני הדייט, באומרה: "הנערה המתבגרת הזו מעדיפה ללכת לתפוס כמה בחורים רעים – כי היא גיבורה וזה הייעוד שלה – במקום לצאת לדייט עם הבחור שהיא מחבבת." עורכת "רינגר", ג'ולייט ליטמן, שיבחה את תפקידה של ויולט בכך שהיא "הניעה את העלילה ברגעים מכריעים ו" העניקה רגש גולמי לסרט הקומי". ליטמן גם שיבחה את ואוול על כך שזיהתה את "האיזון המדויק של הרצינות והקלילות" הנדרשת לתפקידה, וסיכמה שקשה לדמיין את ויולט בדיבובה של כל שחקנית אחרת.

עם זאת, מספר מבקרים התלוננו על חוסר השימוש בדמותה במהלך סרט ההמשך. במאמרו עבור "CNET", כתב מייק סורנטינו שהדגש של הסרט על הלן ובוב מביא לכך שוויולט "נדחתה לשוליים במשך רוב הסרט", ואילו טים גרירסון מ-"Screen Daily" כתב ש"מצוקות הדייטים המביכות של הדמות חולפות מהר מדי." בכתבה עבור "Screen Rant", כתבה מולי פרימן שהקשת העלילתית של הדמות "קיימת ברובה על מנת לשרת את הסיפור של בוב", בעוד שלקשת העלילה של ויולט קיים "הרבה מאוד פוטנציאל" על ידי "חקר האופן שבו המציאות בה גדלה ילדה עם כוחות-על בעולם שבו גיבורי-על אינם חוקיים, עלול להשפיע על תחושת ההערכה העצמית שלה". פרימן מתחה ביקורת על כך שהסרט "מתמצה להתמקדות בחיי ההיכרויות שלה או מתן אתגר לבוב להתגבר עליו." עם זאת, המבקר הודה כי לוויולט מסופקות מספר הזדמנויות "להפגין כוחות-על מושכים ויזואלית."

### תשבחות והשפעה

ביצועיה של ואוול ונתינתה לוויולט אופי סרקסטי השפיעו במיוחד בקרב נשים צעירות ונערות, מהן היא ממשיכה לקבל משוב חיובי. האתר "Cosmic Book News" הכתיר את ויולט "מלכת הנוער של הסרקזם", בעוד שמישל לימה מ-"Oh My Disney" כתבה שהדמות מתהדרת ב"מספר כישורים סרקסטיים מדהימים מאוד." אנה לואיזה סוארז מ-"Hollywood.com" החשיבה את הסרקזם של ויולט לאחת מבין "15 הסיבות מדוע 'משפחת סופר-על' הוא סרט גיבורי העל הטוב ביותר". הרולינג סטון דירג את ויולט במקום ה-20 ב"רשימת הדמויות הטובות ביותר של פיקסאר", וכותבת הרשימה, אליסה וילקינסון, כינתה את דמותה "סופר-חכמה... מה שהופך את הרגע שבו היא הופכת סוף סוף לגיבורת-על בטוחה בעצמה... להרבה יותר מענג." האתר "Hypable" דירג את ויולט כגיבורת-העל השלישית הטובה ביותר ב"משפחת סופר-על", וכותב הרשימה, אהרון לוק, כתב ש"יהיה נהדר לראות את ויולט לוקחת על עצמה מקרה משלה."

פג'יבה דירג את הדמות בתור "הדמות הנשית התשיעית הטובה ביותר של פיקסאר". במגזין "IndieWire" ביצועיה של ואוול בדמותה של ויולט דורגה במקום ה-19 ב"רשימת הדיבובים הטובים ביותר של פיקסאר", ונכתב כי "הצלילים המוזרים של קולה לוכדים בצורה מושלמת את סוג הילדה שהייתה רוצה (ובמקרה הזה בעצם יכולה) להיעלם ברקע... הדרך שבה היא מוצאת לבסוף את קולה הוא אחד ההיבטים המרגשים ביותר של הסרט." באופן דומה, "The Playlist" גם דירג את ביצועיה של ואוול במקום ה-19. באתר "Cinemaholic", "משפחת סופר-על" דורג כסרט השלישי הטוב ביותר שמציג דמויות בלתי-נראות, וכותבת הרשימה, קלריס טנרירו, כתבה כי ויולט "בעלת הכוח המגניב ביותר מבין דמויות הסרט". בשנת 2017 שימשה ויולט כהשראה למאמר של ה-BBC, "האם 'שדה כוח-על' יכול להגן עלינו מפני האקרים?", שבו השווה סופר הטכנולוגיה מתיו וול את התוכנה לניטרול תוכנות זדוניות מאת חברת אבטחת הסייבר "Bromium" ליכולותיה של הדמות מספר פעמים.

הערות שוליים
------------

1. ↑  McDonagh, Maitland (2004). "The Incredibles". TV Guide. Retrieved August 31, 2022.
2. 1 2 3 4 5 6 7 8 9 10 11  "The Incredibles: Movie Production Information". The Entertainment Magazine. 2005. pp. 3–6. Retrieved August 31, 2022.
3. 1 2 3  Vaz, Mark Cotta (2015). The Art of The Incredibles. United States: Chronicle Books. pp. 26, 62. מסת"ב 9781452147574 – via Google Books.
4. ↑  Chen, Sam (2004). "Brad Bird's Super-Insights on The Incredibles!". Animation Trip. Retrieved August 31, 2022.
5. 1 2 3 4 5 6 7 8 9 10 11 12 13 14 15  Hornby, Nick (November 14, 2004). "Sarah Vowell: Superheroine!". The Independent. Retrieved August 31, 2022.
6. 1 2 3 4 5 6 7  Lee, Michael J. (October 17, 2004). "Brad Bird". RadioFree.com. Retrieved August 31, 2022.
7. ↑  Edelstein, David (November 4, 2004). "Reality Bytes". Slate. Archived from the original on June 27, 2018. Retrieved August 31, 2022.
8. 1 2 3 4 5 6 7 8  Litman, Juliet (June 14, 2018). "The Making of Violet Parr in 'The Incredibles'". The Ringer. Retrieved August 31, 2022.
9. 1 2 3 4  Patta, Gig (June 13, 2018). "Incredibles 2: Sarah Vowell Talks About Her First Start In Voicing Violet". lrmonline. Retrieved August 31, 2022.
10. 1 2 3  Lyttelton, Oliver (November 24, 2015). "The 30 Best Voice Performances In Pixar Movies". IndieWire. Retrieved August 31, 2022.
11. 1 2 3 4  Mason, Heather (June 14, 2018). "Incredibles 2's Sarah Vowell on pushing people's buttons and the maturation of Violet". SyFy Wire. Retrieved August 31, 2022.
12. 1 2 3 4  "Sarah Vowell: From NPR to 'Incredibles'". Today. November 19, 2004. Retrieved August 31, 2022.
13. 1 2 3 4 5 6  "Incredibles 2 – Production Notes". CinemaReview.com. 2018. Retrieved August 31, 2022.
14. 1 2  Birnbaum, Robert (July 27, 2005). "Sarah Vowell on Assassination Vacation". Identity Theory. Retrieved May 21, 2018.
15. ↑  Blackwelder, Rob (2004). "The Incredibles". SPLICEDwire. Retrieved August 31, 2022.
16. ↑  Clark, Tony (February 16, 2006). "Jimmy Carter Library & Museum News Release" (PDF). The Jimmy Carter Presidential Library and Museum. Retrieved August 31, 2022.
17. ↑  Bonanno, Luke (February 27, 2005). "The Incredibles: 2-Disc Collector's Edition DVD Review". DVDizzy.com. Retrieved August 31, 2022.
18. 1 2  Goodman, Carl (January 9, 2005). "A Pinewood Dialogue with Brad Bird". Moving Image Source. Retrieved September 1, 2022.
19. ↑  Potter, Courtney (April 20, 2018). "An Incredi-Q&A with Incredibles 2 Filmmakers". D23. Retrieved September 1, 2022.
20. ↑  Ridgely, Charlie (April 16, 2018). "Brad Bird Reveals Why Each 'Incredibles' Character Has Their Specific Power". ComicBook.com. Retrieved September 1, 2022.
21. ↑  Hart, Hugh (October 31, 2004). "Family Heroes". San Francisco Chronicle. Retrieved September 1, 2022.
22. ↑  Gilchrist, Todd (April 17, 2018). "Super sequel: Inside Brad Bird's 'Incredibles' journey". Moviebill. Retrieved September 1, 2022.
23. 1 2 3  "The Incredibles 2 Extended Commentary & Synopsis". Cosmic Book News. April 9, 2018. Archived from the original on June 25, 2018. Retrieved September 1, 2022.
24. ↑  Celestino, Mike (May 1, 2018). "A Very Simple and Graphic Idea – Designing the Costumes for Pixar's 'Incredibles 2' (Interview)". Inside the Magic. Archived from the original on July 27, 2018. Retrieved September 1, 2022.
25. ↑  Potter, Courtney (June 18, 2018). "How to Costume a Super in Incredibles 2". D23. Retrieved September 1, 2022.
26. ↑  Lee, Michael J. (October 17, 2004). "Rick Sayre". RadioFree.com. Retrieved September 2, 2022.
27. 1 2  Cormier, Roger (November 5, 2015). "17 Super Facts About The Incredibles". Mental Floss. Retrieved September 2, 2022.
28. 1 2 3 4 5  Arkoff, Vicki (9 November 2006). "Ultimate Guide to 'The Incredibles'". HowStuffWorks. Archived from the original on May 4, 2018. Retrieved September 2, 2022.
29. 1 2 3  Murphy, Mekado (June 13, 2018). "How 'The Incredibles' Got an Upgrade". The New York Times. Retrieved September 2, 2022.
30. ↑  "Decent Films". Decent Films. 2004. Retrieved September 2, 2022. Violet ... hides behind peekaboo tresses that are among the computer wizards’ most noteworthy technical achievements"
31. 1 2 3 4 5  "Violet". BuddyTV. Archived from the original on May 4, 2018. Retrieved September 2, 2022.
32. 1 2 3  Adams, Sam; Bramesco, Charles; Grierson, Tim; Murray, Noel; Tobias, Scott; Wilkison, Alissa (June 15, 2016). "25 Best Pixar Movie Characters". Rolling Stone. Archived from the original on May 4, 2018. Retrieved September 2, 2022.
33. ↑  Ebert, Roger (November 4, 2004). "The Incredibles". RogerEbert.com. Retrieved September 2, 2022.
34. 1 2  "Character Design". Pixar Animation Studios. Retrieved May 8, 2018.
35. ↑  Hawkings, C.J. (December 30, 2017). "The Incredibles 2: Wait, A Second… Jack-Jack Has Powers?!". Medium. Retrieved May 15, 2018. Violet was born with the ability to turn invisible and to produce force fields."
36. ↑  Medsker, David (2004). "The Incredibles". Bullz-Eye.com. Retrieved September 2, 2022.
37. ↑  Carr, Daphne (2011). Nine Inch Nails' Pretty Hate Machine. United States: Bloomsbury Publishing USA. מסת"ב 9781441181947 – via Google Books.
38. ↑  Elliott, David (November 5, 2004). "Retro dazzle and zoom make 'Incredibles' super". The San Diego Union-Tribune. Retrieved September 2, 2022.
39. ↑  Halverson, Mark (November 4, 2004). "Mild-mannered suburbanites – The Incredibles". Sacramento News & Review. Retrieved September 2, 2022.
40. 1 2 3 4  Sanderson, Peter (November 12, 2004). "Comics in Context #62: That's Incredible!". IGN. Archived from the original on May 22, 2018. Retrieved September 2, 2022.
41. 1 2  Disney Infinity: Infinite Possibilities. United States: Disney Book Group. 2013. מסת"ב 9781423197744 – via Google Books.
42. ↑  Minnow, Nell. "The Incredibles". Common Sense Media. Retrieved September 2, 2022.
43. ↑  Ridgely, Charlie (January 22, 2018). "Disney Debuts First Look at New 'Incredibles 2' Characters". ComicBook.com. Retrieved September 2, 2022.
44. ↑  Travers, Peter (June 12, 2018). "'Incredibles 2' Review: Pixar Sequel Is Both Super and Subversive". Rolling Stone. Archived from the original on June 13, 2018. Retrieved September 2, 2022.
45. ↑  Chitwood, Scott (November 3, 2004). "The Incredibles". ComingSoon.net. Retrieved June 7, 2018.
46. 1 2  Trumbore, Dave (January 22, 2018). "'Incredibles 2' Voice Cast and Characters Revealed in Clever New Images". Collider.com. Retrieved September 2, 2022.
47. 1 2 3 4  Sweeney, Kathleen (2008). Maiden USA: Girl Icons Come of Age. Switzerland: Peter Lang. pp. 168. מסת"ב 9780820481975 – via Internet Archive. violet parr.
48. ↑  Berardinelli, James (2004). "Incredibles, The (United States, 2004)". ReelViews. Retrieved September 2, 2022.
49. 1 2  Kundert-Gibbs, John; Kundert-Gibbs, Kristin (2009). Action!: Acting Lessons for CG Animators. United States: John Wiley & Sons. מסת"ב 9780470596050 – via Google Books.
50. ↑  Otto, Jeff (November 4, 2004). "Incredibles". IGN. Archived from the original on July 3, 2018. Retrieved September 2, 2022.
51. ↑  McCarthy, Todd (June 15, 2018). "'Incredibles 2': Film Review". The Hollywood Reporter. Retrieved September 2, 2022.
52. ↑  Adams, Sam (June 11, 2018). "Incredibles 2 Has Incredible Action". Slate. Retrieved September 2, 2022.
53. ↑  Griffin, David (June 11, 2018). "Incredibles 2 Review". IGN. Archived from the original on June 15, 2018. Retrieved June 23, 2018.
54. ↑  Chen, Sandie Angulo (June 2018). "Incredibles 2". Common Sense Media. Retrieved September 2, 2022.
55. 1 2  Puchko, Kristy (June 18, 2018). "Moms, aunties, and fangirls: Female representation in Incredibles 2". Syfy Wire. Retrieved September 2, 2022.
56. ↑  "The Incredibles Are Back and More Super than Ever". Disney Rewards Insider. June 7, 2018. Retrieved September 2, 2022.
57. ↑  Travers, Peter (November 3, 2004). "The Incredibles". Rolling Stone. Archived from the original on December 1, 2017. Retrieved September 2, 2022.
58. 1 2  Tyler, Joshua (2004). "The Incredibles". CinemaBlend. Retrieved September 2, 2022.
59. 1 2  Isaac, Steven (2004). "The Incredibles". Plugged In. Archived from the original on December 25, 2017. Retrieved September 2, 2022.
60. ↑  Meyer, Carla (November 5, 2004). "Just another nuclear family -- with super powers". San Francisco Chronicle. Retrieved September 2, 2022.
61. ↑  "The Incredibles – Characters". Disney Movies. Archived from the original on February 18, 2018. Retrieved September 3, 2022.
62. ↑  Vonder Haar, Pete (November 6, 2004). "The Incredibles". Film Threat. Archived from the original on October 21, 2012. Retrieved September 3, 2022.
63. ↑  Di Placido, Dani (November 20, 2017). "No Superhero Film Has Ever Topped Pixar's 'The Incredibles'". Forbes. Retrieved September 3, 2022.
64. ↑  Scott, A. O. (November 5, 2004). "Being Super in Suburbia Is No Picnic". The New York Times. Retrieved May 29, 2018.
65. ↑  Klawans, Stuart (November 11, 2004). "Dark Habits". The Nation. Retrieved September 3, 2022.
66. ↑  Lane, Anthony (November 15, 2004). "Illustrated Life – "The Incredibles" and "The Big Red One."". The New Yorker. Retrieved September 3, 2022.
67. ↑  Vox, Rob (November 2, 2004). "The Incredibles". Flipside Movie Emporium. Archived from the original on December 12, 2017. Retrieved September 3, 2022.
68. ↑  Lally, Kevin (November 5, 2004). "The Incredibles". Film Journal International. Retrieved May 29, 2018.
69. ↑  Bell, Josh (November 4, 2004). "That's Incredible!". Las Vegas Weekly. Retrieved September 3, 2022.
70. 1 2  Emmanuele, Julia (April 4, 2014). "Why 'The Incredibles' Is the Best Superhero Movie of All Time". Hollywood.com. Retrieved September 3, 2022.
71. ↑  Frey, Jennifer (November 5, 2004). "'Incredibles': Pixar Uses Its Powers for Good". The Washington Post. Retrieved September 3, 2022.
72. 1 2  Paige, Rachel (June 15, 2018). "Sarah Vowell is perfectly happy to talk about voicing Violet in The Incredibles until the day she dies". HelloGiggles. Archived from the original on June 26, 2018. Retrieved September 3, 2022. Being Violet, who is a teenage girl, hearing from former teenage girls or little girls who want to be a teenage girl [now]…that never goes away. It’s always part of your life. I’ll be talking about this movie until the day I die."
73. ↑  Rivera, Brittany (January 22, 2018). "The Incredibles 2: New Cast & Characters Officially Revealed". Screen Rant. Retrieved September 3, 2022.
74. ↑  Zacharek, Stephanie (November 5, 2004). "The Incredibles". Salon. Retrieved September 3, 2022.
75. 1 2  Ness, Mari (June 29, 2017). "An Animated Superfamily: The Incredibles". Tor.com. Retrieved September 3, 2022.
76. ↑  Haylock, Zoe (June 15, 2018). "'Incredibles 2': Meet the Voices Behind the Animated Characters". The Hollywood Reporter. Retrieved September 3, 2022.
77. ↑  Ward, Mike (November 5, 2004). "That's Incredible!". Richmond Times-Dispatch. Archived from the original on November 10, 2004. Retrieved September 3, 2022.
78. ↑  King, Jordan (May 18, 2018). "LEGO The Incredibles". TrustedReviews. Archived from the original on June 12, 2018. Retrieved September 3, 2022.
79. ↑  Savlov, Marc (November 5, 2004). "The Incredibles". The Austin Chronicle. Retrieved September 3, 2022.
80. ↑  Deckelmeier, Joseph (June 18, 2018). "Brad Bird & John Walker Interview: Incredibles 2". Screen Rant. Retrieved September 3, 2022.
81. 1 2  Falcon, Kimberly (February 12, 2018). "Incredibles 2 is Bound To Be An Incredible Movie". The Dana Mariner. Archived from the original on June 22, 2018. Retrieved September 3, 2022.
82. 1 2  Locke, Aaron (June 19, 2018). "'Incredibles 2' superheroes ranked from worst to best". Hypable. Retrieved September 3, 2022.
83. 1 2  "Putting the "Science" in "Science Fiction" - Violet Incredible". Ottawa Life Magazine. December 13, 2012. Retrieved September 3, 2022.
84. ↑  Lyles, Jeffrey K. (November 3, 2004). "Comic relief". The Gazette. Retrieved September 3, 2022.
85. ↑  Misiroglu, Gina (2012). The Superhero Book: The Ultimate Encyclopedia of Comic-Book Icons and Hollywood Heroes. United States: Visible Ink Press. p. 192. מסת"ב 9781578593972 – via Google Books.
86. ↑  Frye, Patrick (October 27, 2016). "'The Incredibles 2' Plot, Release Date Cast For 2018 — Brad Bird Is Finally Moving Forward With The Sequel". The Inquisitr. Retrieved September 3, 2022. Back when The Incredibles was released ... fans were quick to point out that the teams were mostly the same. Violet Parr was like Invisible Woman."
87. ↑  Lichtenfeld, Eric (2007). Action Speaks Louder: Violence, Spectacle, and the American Action Movie. United States: Wesleyan University Press. p. 322. מסת"ב 9780819568014 – via Google Books.
88. ↑  "Vowell, Sarah 1969–". Encyclopedia.com. Archived from the original on May 22, 2018. Retrieved August 31, 2022.
89. 1 2  Navarro, Alex (November 3, 2004). "The Incredibles Review". GameSpot. Retrieved August 31, 2022.
90. ↑  Castro, Juan (November 18, 2004). "The Incredibles". IGN. pp. 1–2. Archived from the original on October 16, 2017. Retrieved August 31, 2022.
91. ↑  "Incredibles - Nintendo GameCube - Manual - gamesdatabase.org" (PDF). Games Database. p. 10. Retrieved May 24, 2018.
92. 1 2  Garratt, Patrick (November 21, 2004). "The Incredibles". Eurogamer. Retrieved August 31, 2022.
93. ↑  "The Incredibles – PC – Review". GameZone. May 4, 2012. Retrieved August 31, 2022.
94. ↑  Ferris, Duke (November 7, 2004). "Incredibly unremarkable. Review". Game Revolution. Retrieved August 31, 2022.
95. ↑  Gudmundsen, Jinny. "The Incredibles: When Danger Calls". Common Sense Media. Retrieved August 31, 2022.
96. ↑  "The Incredibles: When Danger Calls". IGN. October 15, 2004. Archived from the original on July 3, 2018. Retrieved August 31, 2022.
97. ↑  Chichester, D.G. (October 5, 2005). "The Incredibles: When Danger Calls". Inside Mac Games. Retrieved August 31, 2022.
98. ↑  Brigante, Ricky (March 20, 2012). "Review: 'Kinect Rush: A Disney-Pixar Adventure' for Xbox 360 gives players active roles in new Pixar playtime". Inside the Magic. Archived from the original on March 24, 2012. Retrieved August 31, 2022.
99. ↑  Acevedo, Paul (November 10, 2017). "Rush: A Disney/Pixar Adventure Xbox review – A Kinect classic returns with controller support". Windows Central. Retrieved August 31, 2022.
100. ↑  "Disney Infinity: Violet (Wii)". MobyGames. Retrieved August 31, 2022.
101. ↑  McWhertor, Michael (March 28, 2018). "Lego The Incredibles game coming in June". Polygon. Retrieved August 31, 2022.
102. ↑  Walker, Richard (April 18, 2018). "LEGO The Incredibles Gameplay Trailer Showcases the Family's Powers". Xbox Achievements. Retrieved August 31, 2022.
103. ↑  Seedhouse, Alex (April 19, 2018). "The Parr Family Work Together In New LEGO The Incredibles Trailer". Nintendo Insider. Retrieved August 31, 2022.
104. ↑  Hadley, Sarah (May 22, 2018). "LEGO: The Incredibles - News, season pass, gameplay details, and all we know". Retrieved August 31, 2022.
105. ↑  "The Incredibles". Grand Comics Database. Retrieved August 31, 2022.
106. ↑  "Incredibles". Comic Book Round Up. Retrieved August 31, 2022.
107. ↑  "*s-Incredible-Diary,-The-(pb)&isbn=0141318511&opt=3&SubCat=02&cat=02003 Disney Incredibles Violet's Incredible Diary, The (PB)*". Paramount Books. Archived from the original on July 27, 2018. Retrieved August 31, 2022.
108. ↑  The Incredibles: Violet's Incredible Diary Paperback – 4 Nov 2004. ASIN 0141318511.
109. ↑  Dungworth, Richard (2004). Incredibles. United Kingdom: Puffin. מסת"ב 9780141318516 – via Google Books.
110. ↑  Frey, Jennifer (November 5, 2004). "'Incredibles': Pixar Uses Its Powers for Good". The Washington Post. Retrieved September 1, 2022.
111. ↑  Tyler, Joshua (2004). "The Incredibles". CinemaBlend. Retrieved September 1, 2022.
112. ↑  Riesman, Abraham (May 18, 2018). "The 30 Best Superhero Movies Since Blade". Vulture.com. Retrieved September 1, 2022.
113. ↑  Meyer, Carla (November 5, 2004). "Just another nuclear family -- with super powers". San Francisco Chronicle. Retrieved September 1, 2022.
114. ↑  Dornbush, Jonathon (February 17, 2018). "Opinion: Why The Incredibles Remains One of Pixar's Best". IGN. Archived from the original on February 17, 2018. Retrieved September 1, 2022.
115. ↑  Lussier, Germain (June 11, 2018). "Incredibles 2 Is a Super Sequel That Was Absolutely Worth the Wait". io9. Retrieved September 1, 2022.
116. ↑  Hertz, Barry (June 13, 2018). "Review: Incredibles 2 falls incredibly short of expectations". The Globe and Mail. Archived from the original on June 18, 2018. Retrieved September 1, 2022.
117. ↑  Puentes, Patricia (June 23, 2018). "From Elastigirl to Edna, how Incredibles 2 women kick butt". CNET. Retrieved September 1, 2022.
118. ↑  Blum-Lemberg, Ariella (June 11, 2018). "'Incredibles 2' review: A super sequel that's worth the wait". Hypable. Retrieved September 1, 2022. The Incredibles was balanced in giving every member of the Parr family interesting character arcs; however, Incredibles 2 largely ignores Violet and Dash ... While Violet’s arc about her crush is continued in Incredibles 2, it is seen mostly through Bob’s eyes rather than existing as her own story ... it is disappointing that Incredibles 2 does not allow for Violet and Dash to have significant character arcs"
119. ↑  Sorrentino, Mike (June 17, 2018). "Incredibles 2: Elastigirl shines in charming Pixar superhero sequel". CNET. Retrieved September 1, 2022.
120. ↑  Grierson, Tim (June 11, 2018). "'Incredibles 2': Review". Screen Daily. Retrieved September 1, 2022.
121. ↑  Freeman, Molly (June 15, 2018). "Incredibles 2 Review: Pixar's Sequel is Fun, But Outdated". Screen Rant. Retrieved September 1, 2022.
122. ↑  Ness, Mari (June 29, 2017). "An Animated Superfamily: The Incredibles". Tor.com. Retrieved June 1, 2018.
123. ↑  Lema, Michelle (2018). "Meet the Cast of Incredibles 2". Oh My Disney. Archived from the original on February 24, 2018. Retrieved September 1, 2022.
124. ↑  Suarez, Ana Luisa (November 5, 2014). "15 Reasons Why "The Incredibles" Is The Best Superhero Movie". Hollywood.com. Retrieved September 1, 2022.
125. ↑  Kurp, Josh (June 22, 2012). "The 15 Most Badass Female Pixar Characters". Pajiba. Retrieved September 1, 2022.
126. ↑  Lyttelton, Oliver (November 24, 2015). "The 30 Best Voice Performances In Pixar Movies". The Playlist. Retrieved September 1, 2022.
127. ↑  Tenreiro, Clarisse (November 22, 2017). "10 Best Movies About Invisible Men or Characters". The Cinemaholic. Retrieved September 1, 2022.
128. ↑  Wall, Matthew (February 3, 2017). "Can a 'superpower force field' protect us from hackers?". BBC. Retrieved September 1, 2022.